陳長卿以詩見别依韻
作者：王洋
朝代：宋

paragraphs: 朱弦之琴三人嘆，此曲宜傳廣陵散。
要知太上乃忘情，山上嬰兒是雷電。
情鍾我輩才力中，路傍野草年年豐。
原頭火燒去不盡，天外春意來無窮。
西方真人言可恃，愛斷有情如愛子。
暮年收足欲依僧，一鉢一缾聊止止。
西臺仙客傳風流，細說閑情寬我愁。
此身已分松窗下，衲被無人自𧛾頭。